ঢাকার প্রাচীনত্বের আরও একটি নিদর্শন চকবাজারের চুড়িহাট্টা মসজিদ চত্বরের মাটির নিচ থেকে প্রাপ্ত বাসুদেব মূর্তি। চুড়িহাট্টা মসজিদটি নির্মিত হয়েছিল ১৬৫০ খ্রিষ্টাব্দে সুবেদার শাহ সুজার আমলে। ১৯০৬ খ্রিষ্টাব্দে সংস্কারের জন্য চুড়িহাট্টা মসজিদের আঙিনা খননকালে পাথরের বাসুদেব মূর্তি পাওয়া যায়। ১৯০৮ খ্রিষ্টাব্দে প্রকাশিত রহমান আলী তায়েশের 'তাওয়ারীখে ঢাকা' গ্রন্থে উল্লেখ করা হয়, মূর্তিটি তখন মসজিদের সামনে রাস্তার পাশে রাখা ছিল। ব্রিটিশ আমলের শেষভাগে প্রকাশিত যতীন্দ্রমোহন রায়ের 'ঢাকার ইতিহাস' গ্রন্থে উল্লেখ করা হয়, ঢাকার তৎকালীন ম্যাজিস্ট্রেট জে টি রেঙ্কিন সেই বাসুদেব মূর্তিটি সংগ্রহ করে রেখেছিলেন কালেক্টরেট অফিসে। এশিয়াটিক সোসাইটি অব বাংলাদেশ প্রকাশিত 'বাংলাপিডিয়া'য় উল্লেখ করা হয়, চুড়িহাট্টা মসজিদ প্রাঙ্গণ থেকে পাওয়া বাসুদেব মূর্তিটি রক্ষিত আছে কলকাতা ইন্ডিয়ান মিউজিয়ামে।